PRIMĂRIA MUNICIPIULUI SATU MARE

SERVICIUL SCRIERE, IMPLEMENTARE ŞI MONITORIZARE PROIECTE

DIRECŢIA ECONOMICĂ

Nr. 45856/18.08.2022

 În temeiul prevederilor art.136 alin. (8) lit. b) din OUG nr. 57/2019 privind Codul Administrativ, cu modificările și completările ulterioare,

Serviciul Scriere, Implementare și Monitorizare Proiecte și Directorul executiv al Direcției Economice formulează următorul:

**RAPORT DE SPECIALITATE**

la proiectul de hotărâre pentru modificarea valorii totale a proiectului „Muzeul industrializării forțate și al dezrădăcinării - Satu Mare”

UAT Municipiul Satu Mare a depus spre finanţare un proiect privind crearea unui muzeu de tip memorial dedicat opresiunii şi conflictelor, în cadrul Planului Naţional de Redresare şi Rezilienţă (PNRR), Componenta C11 – Turism şi cultură, Investiţia I2. Modernizarea/Crearea de muzee şi memoriale.

Scopul componentei C11 – Turism şi cultură, Investiţia I2. Modernizarea/Crearea de muzee şi memoriale îl reprezintă finanţarea lanţului de muzee şi memoriale dedicate opresiunii şi conflictelor, care vor deveni centre comunitare prin care este onorată memoria victimelor totalitarismului şi prin care se educă tinerele generaţii. Obiectivul acestei investiții este de a contribui la dezvoltarea turismului cultural prin modernizarea/crearea muzeelor și memorialelor dedicate opresiunii și conflictelor.

Prin acest proiect, unic pe plan regional, se va realiza un spațiu multifuncțional care prin tematică și servicii expoziționale unice, va include municipiul Satu Mare în lanțul muzeelor tematice, iar comunitatea locală va beneficia de un spațiu comunitar inspirațional, prin cunoașterea trecutului și folosirea acestui spațiu în viața cotidiană sătmăreană. Investiția propune construirea unui centru muzeal care va avea următoarele componente:

***1. Expoziție permanentă despre industrializare***: un spațiu generos având decor și elemente autentice din acea perioadă, în care vizitatorii vor putea parcurge etapele și principalele subiecte ale perioadei comuniste, vizualizate printr-o combinație unică între echipamentele vechi și tehnica digitală.

***2. Spațiu multifuncțional pentru expoziții tematice***: un spațiu multifuncțional care va permite organizarea expozițiilor tematice și a altor tipuri de evenimente în incintă: bienală arhitecturală, conferințe și workshopuri tematice. Expozițiile tematice vor cuprinde teme specifice din perioada comunistă și post-decembristă.

***3. Spații destinate comunității***, cu scopul de a reda acest spațiu cetățenilor, în special tinerilor. În aceste spații, se vor organiza, prin implicarea comunității locale, activități educative, culturale și tematice în diverse domenii: artă, muzică, literatură și alte subiecte specifice.

Conform Ghidului solicitantului, valoarea alocată Municipiului Satu Mare pentru proiect este de 20.680.262,70 lei fără TVA, urmând ca după depunerea tuturor proiectelor să se redistribuie valorile rămase nealocate.

Luând în considerare prevederile Instrucţiunii nr. 3/17.08.2022 privind interpretarea unitară a eligibilităţii sumelor prevăzute în anumite linii bugetare cuprinse în bugetul cererilor de finanţare depuse în cadrul Componentei C11 – Turism şi cultură, Investiţia I2. Modernizarea/Crearea de muzee şi memoriale, este necesară modificarea valorii totale a bugetului proiectului prin introducerea unei cheltuieli obligatorii şi neeligibile cu auditul pentru proiect în valoare de 20.000,00 lei la care se adaugă TVA.

Bugetul total al proiectului este de 31.975.543,12 lei fără TVA. Valoarea maximă eligibilă a proiectului este de 20.680.262,70 lei fără TVA. Municipiul Satu Mare se angajează să finanţeze toate cheltuielile neeligibile necesare implementării proiectului.

Sumele vor fi asigurate în Secţiunea de dezvoltare a bugetului local la Capitolul 67.02 “Cultură, recreere şi religie”, Titlul XII “Proiecte cu finanţare din sumele reprezentând asistenţa financiară nerambursabilă aferentă PNRR”, urmând a fi recuperate în baza cererilor de rambursare/plată întocmite de către Primăria Municipiului Satu Mare.

Ținând cont de cele prezentate mai sus, proiectul de hotărâre se înaintează Consiliului Local al Municipiului Satu Mare cu propunere de aprobare.

 Director executiv Şef serviciu

 Ec. Ursu Lucia Dr. Sveda Andrea